**A játékos tanulás módszertani megközelítése**

– tervezéstől az értékelésig–

10 tipp a játékos tanításhoz:

1. A kitűzött fejlesztési célokhoz rendeld a játékot!

A játék pedagógiai felhasználását, a játékos tanulási helyzetet az különbözteti meg a hagyományos értelembe vett játéktól, hogy általa tudatosan tervezett pedagógiai célok és eredmények elérését kívánjuk megvalósítani. A játékos tanulási helyzetet, feladatot vagy gyakorlatot az előre meghatározott ismeretek, készségek és attitűdök fejlesztésének szolgálatában alakítjuk ki és valósítjuk meg.

1. Alkoss kerettörténet!

Nagy mértékben segíti az érdeklődés felkeltését és a bevonódást, ha kitalálunk egy hétköznapitól eltérő kerettörténetet, ami téren vagy időn át egy másik világba repíti a tanulókat. Érdemes olyan meglepő tárgyakat, eszközöket is alkalmazni, ami színesíti, hangulatossá teszi a tanulási helyzetet. Ez segít előhozni a kreativitást és fejleszti az absztrakt gondolkodást, valamint emlékezetessé, könnyebben felidézhetőbbé teszi a tanultakat.

1. Vonj be minél több érzékszervet!

Egy feladat, egy kihívás, egy játékos tanulási helyzet tervezésénél alkalomadtán érdemes több érzékszervet is aktiválni vagy éppenséggel kiiktatni. Ezzel elősegítve az információk áramlásának rendhagyó módjait, a megszokottól eltérő reakciók, megoldások létrejöttét, továbbá az így szerzett tapasztalatok erős rögzülését.

1. Építs az előzetes tudásra, tapasztalatokra!

A tervezés során fontos figyelembe venni mind a tanulók előzetes tudását, tapasztalatait, mind pedig a saját korábbi tapasztalatainkat a tanulócsoporton belül kialakult dinamikák, erőviszonyok, esetleges feszültségek vonatkozásában. Vannak olyan helyzetek, amikor a játékos tanuláshoz fokozottan figyelembe kell venni a szociometriai adottságokat, állapotokat.

1. Építs a tanulói interakciókra!

A társakkal való interakció a játékos tanulás egyik legfontosabb alappillére. Az interakció akár verseny, akár együttműködés, akár párban, akár kis- vagy nagycsoportos formában, mindenképpen motiválóan hat a tanulókra. A társakhoz való kapcsolódás, a társaktól kapható figyelem és elismerés a leginkább vágyott jutalmak közé tartozik. Amellett, hogy ilyenkor párhuzamosan egyszerre több szociális kompetencia fejlődik, jelentős pedagógiai értékkel bír a tanulók közötti tudástranszfer és tapasztalatcsere is.

1. Szintezd, fokozd a kihívásokat!

A differenciálásnak a játékos tanulás során is kiemelt szerepe van. Érdemes akár egy feladaton belül több különböző szintű, nehézségű, komplexitású változattal készülni. Alkalmazkodva a tanulók eltérő képességeihez, teljesítményéhez. A kihívás fokozásába, annak módjának kitalálásába, akár a tanulókat is bevonhatjuk, megkérdezve őket, hogy miként és mennyire szeretnének nehezítést az adott kihívásban.

1. Bíztass és bátoríts!

A tanár részéről az aktív jelenlét és odafigyelés elengedhetetlen alkotóeleme a játékos tanulási folyamatoknak. Van, hogy ez a folyamatok irányítójaként látványosan megnyilvánul, és van, hogy inkább facilitátorként, látszólag a háttérbe húzódva történik. Mindkét esetben a bíztató és bátorító attitűd jó hatással van a tanulókra.

1. Teremts biztonságos közeget a hibázáshoz!

A játékos tanulási helyzet csak biztonságos, elfogadó közegben tud kialakulni, ott ahol érezzük, hogy önbecsülésünk nincs fenyegetve és a hibázás nem von büntetést, elmarasztalást maga után. A játékban az a nagyszerű, hogy sok-sok életünk, sok-sok lehetőségünk van kipróbálni magunkat, megoldani egy helyzetet vagy kihívást. A hibázás a tanulási folyamat része, melyből rengeteg hasznosítható tapasztalat, átültethető következtetés nyerhető. A tanulókban ezt szemléletet fontos kialakítani és újra meg újra tudatosítani.

1. Adj döntési, választási lehetőséget!

Ha a tanuló érzi a felelősségét a saját tanulási folyamataiért, akkor bizonyos mértékig partnerré válhat, ami egy eredményesebb együttműködés záloga lehet. Ezt a felelősségérzetet döntési és választási helyzetek megjelenítésével tudjuk erősíteni. Kínáljunk fel és fogadjunk el többféle alternatívát egy helyzet, egy feladat kiválasztása és megoldása kapcsán, vagy akár engedjünk teret a tanulási folyamat tanulók által történő alakításának.

1. Mindig szánj időt a reflexióra, értékelésre!

A játékos tanulási helyzetekből sosem hiányozhat a reflexió és az értékelés. Ez történhet egy folyamat közben is, azonban a végén mindenképp helyet kell kapnia. Fontos, hogy a tanuló előbb saját tevékenységére reflektáljon és csak ezt követően kerüljön sor a társak és a tanári értékelésére. A reflexió két szinten is történhet, egyfelől, hogy a tanuló miként élte meg a tanulási helyzetet, másfelől pedig, hogy milyen tudást; ismeretet, készséget, attitűdöt sajátított el az adott helyzetben. A tanári reflexió során fontos, hogy a szummatív szemléletű értékelés helyett a fejlesztő értékelés legyen hangsúlyos.